আহ অ’ অকণি আহ
আহ অ’ অকণি আহ
আহ অ’ অকণি আহ
নতুন দিনৰ
নতুন জীৱনৰ
ফুলা ফুলনিত হাঁহ,
আহ অ’ অকণি আহ।

শেৱালি-নেৱালি পলাশ-পাৰলি
তগৰ খৰিকাজাঁই
কেতেকীৰ গোন্ধে মলেমলাই,
পদুম ফুলিছে ৰঙা নলী বগা
লেখিবকে পৰা নাই ৷

নতুন পুৱাৰ পোহৰ জুৰিত উটি
ফুলাম পালৰ নাৱত হাঁহিছে
ফুলৰ কোঁৱৰ ফুলৰ কুঁৱৰী দুটি
নেদেখা নুশুনা নৰুন ফুলৰ
সিঁচিছে ধুনীয়া গুটি ৷

তই জগাব লাগিব
ভাৰতৰ জন
জিনিব লাগিব
পৃথিৱীৰ মন,

তয়ে অসমৰ
তয়ে ভাৰতৰ
তয়ে জগতৰ
তয়ে অভিনৱ জ্যোতি
তয়েই বালাৰ্জ্জুন
তবেই বালাৰুণ ৷

মহামহত্বৰ
চিৰসুন্দৰৰ
আলোকদীপ্ত অজেয় সেনাপতি
কোনে ৰোধে তোৰ প্ৰগতি অগ্ৰগতি
আলোকদীপ্ত অজেয় সেনাপতি।

জ্যোতিপ্ৰসাদ আগৰৱালাৰ কবিতা
জ্যোতিপ্ৰসাদ আগৰৱালাৰ শিশু সাহিত্য